text: 
  Unforgettable  -  hedder den Grammy-belønnede duet mellem Natalie Cole 
  og hendes far, Nat King Cole, der forlod denne verden for 27 år 
  siden. Umiddelbart var det vel dette tekniske raffinement af et hit, 
  mange havde set frem til som aftenens uforglemmelige kulmination. Men 
  det blev der faktisk rig lejlighed til at glemme.
  
  For inden vi nåede så langt, var vi blevet præsenteret for et 
  usædvanligt smukt og helstøbt musikalsk show. I en tid hvor 
  populærmusik mere og mere handler om energi og om lyd, og hvor hver 
  kunstner hæger om sine repertoiremæssige enemærker, var det befriende 
  og fascinerende for alvor at få åbnet for det skatkammer af sange, 
  der har været hvermands eje i en halv snes årtier.
  
  Musik, der er skrevet af komponister, og som utallige kunstnere med 
  glæde har taget på repertoiret. Hvilke af aftenens sange, Nat King 
  Cole oprindeligt lancerede, kan diskuteres på samme måde som en del 
  af de faktuelle oplysninger, Natalie Cole kom med i den anledning. 
  Men det vil være ren pedanteri, at komme ind på.
  
  
  
  